ไทยพาณิชย์นำเสนอไอพีโอWHA
ธนาคารไทยพาณิชย์ส่ง WHA เกือบถึงฝั่ง เดินหน้าโรดโชว์กองทุน ก่อนเคาะราคาขายไอพีโอเข้าตลาดหุ้น พ.ย.นี้ชูกำไรโตดีมากๆ
16 ต.ค. 2555

ธนาคารไทยพาณิชย์ส่ง WHA เกือบถึงฝั่ง เดินหน้าโรดโชว์กองทุน ก่อนเคาะราคาขายไอพีโอเข้าตลาดหุ้น พ.ย.นี้ชูกำไรโตดีมากๆ 
นายอรรถวิทย์ เฉลิมทรัพยากร ผู้อำนวยการอาวุโส กลุ่มอสังหาริมทรัพย์ ฝ่ายวาณิชธนกิจ ธนาคารไทยพาณิชย์ ในฐานะที่ปรึกษาทางการเงิน บริษัท ดับบลิวเอชเอ คอร์ปอเรชั่น (WHA) เปิดเผยว่า ธนาคารได้ออกแบบโครงสร้างทางการเงินในการระดมทุนเพื่อขยายงานอย่างต่อเนื่อง จากก่อนหน้านี้ WHA มีการใช้สินเชื่อจากธนาคารและธนาคารกสิกรไทย หลังจากนั้นปี2553 มีการขายทรัพย์สินตั้งกองทุนอสังหาริมทรัพย์ และพร้อมจะเข้าจดทะเบียนซื้อขายในตลาดหลักทรัพย์แห่งประเทศไทยในกลางเดือน พ.ย.นี้ 
ในระยะ 2 สัปดาห์นี้จะพา WHA ไปนำเสนอข้อมูล (โรดโชว์) กับนักลงทุนสถาบันเพื่อสำรวจความต้องการซื้อและราคาเสนอขาย คาดว่าจะกำหนดราคาขายหุ้นที่เสนอขายให้ประชาชนเป็นครั้งแรก (ไอพีโอ) จำนวน 129.4 มูลค่าที่ตราไว้หุ้นละ 1 บาท ประมาณปลายเดือน ต.ค.หรือต้นเดือน พ.ย.นี้
“เราตั้งใจขายหุ้นไอพีโอให้รายย่อยกับสถาบันอย่างละ50 % แต่ก็ต้องรอดูผลการโรดโชว์แล้ว ส่วนการให้ส่วนลดของราคาอย่างน้อยก็ต้องมีตั้งแต่ 520% เทียบสัดส่วนราคาปิดต่อกำไรต่อหุ้น (พี/อี) ของหมวดพัฒนาอสังหาริมทรัพย์” นายอรรถวิทย์ กล่าว
จุดแข็งของ WHA คือมีความปัจจัยพื้นฐานที่แข็งแรงเพราะสร้างศูนย์กระจายสินค้า คลังสินค้า หรือโรงงานระดับพรีเมียมและลูกค้าทำสัญญาในระยะยาว 10 ปี และมีการต่ออายุ
สำหรับการขายทรัพย์สิน เข้ากองทุนรวมอสังหาริมทรัพย์และสิทธิการเช่าดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) จากมูลค่า(NAV)เริ่มต้น 1,283 ล้านบาท และเมื่อต้นปีขยาย เป็น 3,200 ล้านบาท คาดปลายปีนี้หรือต้นปี 2556 ขยาย อีก 2,100 ล้านบาท ทำให้ NAV เพิ่มเป็น 5,300 ล้านบาท 
นายสมยศ อนันตประยูร ประธานกรรมการและประธานเจ้าหน้าที่บริหาร WHA กล่าวว่า บริษัทจะมีหนี้สินต่อทุนลดลงเหลือต่ำกว่า 2 เท่าหลังขายหุ้นไอพีโอ จากปัจจุบันอยู่ที่ 2.3 เท่า
ด้านผลงานปีนี้บริษัทคาดว่ารายได้จะเติบโตขึ้น 280 % จากปีก่อนที่ทำได้ 590 ล้านบาท ขณะที่ปีหน้ารายได้น่าจะโตขึ้นไม่ต่ำกว่า 33 % โดยยังไม่รวมกำไรจากการขยายกองทุนครั้งที่ 2 ที่จะรับรู้ในไตรมาส 1 ปีหน้า